B. Bugár, podpredseda NR SR: (2004-05-27):
A konečne môžeme začať rokovať o správe o stave vysielania v Slovenskej republike a o činnosti Rady pre vysielanie a retransmisiu za rok 2003 . Správu ste dostali ako tlač 619. Prosím predsedníčku Rady Slovenskej republiky pre rozhlasové a televízne vysielanie pani Valériu Agócs, aby správu uviedla. Nech sa páči. V. Agócs, predsedníčka Rady pre vysielanie a retransmisiu: Ďakujem pekne za slovo. Hneď opravím pána podpredsedu, že je to Rada pre vysielanie a retransmisiu. Vážený pán podpredseda, vážené pani poslankyne, páni poslanci, keďže je pokročilý čas, začnem hneď činnosťou rady, ktorá v roku 2003 zasadala 22-krát a celkovo prijala 888 uznesení. Počet uznesení vykazuje trvalý nárast, čo dokumentuje zároveň nárast trvalej agendy spadajúcej do kompetencie rady. Potvrdzuje tiež trend postupného zvyšovania úloh v oblasti monitorovania a analýzy obsahu programových služieb a vysielateľov. K tomu len dva údaje. Rádiá vysielajú ročne zhruba 222-tisíc hodín a televízie približne 561-tisíc hodín. Stručne k celkovému rozsahu vysielania v Slovenskej republike. Počet vysielaných hodín som práve uviedla. Počet televíznych vysielateľov je 85. Z toho vysielateľom zo zákona je verejnoprávna Slovenská televízia, ostatné vysielajú na základe licencie. Čiže popri troch celoplošných Televízii Markíza, TV JOJ a TA 3 máme 81 regionálnych, lokálnych a rôznych multiregionálnych televíznych staníc. V prípade rozhlasových vysielateľov celkový počet je 24. Je to verejnoprávny Slovenský rozhlas so svojimi piatimi okruhmi, 7 multiregionálnych, 9 regionálnych, 6 lokálnych rozhlasových staníc a 2 iné. Rozhlasový aj televízny trh je v súčasnosti vhodne nasýtený. Voľných kanálov a frekvencií je čoraz menej. Uvediem však, že rada sa v hodnotenom období zaoberala aj problematikou pilotných projektov pozemského digitálneho televízneho vysielania. V tejto súvislosti sa uskutočnili pracovné stretnutia s Ministerstvom dopravy, pôšt a telekomunikácií SR a s Telekomunikačným úradom. S Telekomunikačným úradom sme prekonzultovali základné tézy spolupráce a postupov pre oblasť využitia frekvenčného spektra a prípravy pilotného projektu digitálneho vysielania. Zhodli sme sa na tom, aby sa výberom prevádzkovateľa multiplexu zaoberal Telekomunikačný úrad a na základe tohto výsledku rada vyhlási výberové konanie na obsadenie jednotlivých kanálov v multiplexe, čiže rozhodne o programovej náplni. Zavedením digitálneho vysielania, aj keď je to v tejto chvíli iba v rovine možných pokusov, sa nám otvorí dokorán brána k napredovaniu v oblasti vysielania. Zastavím sa na chvíľu pri pojme retransmisia, pretože hlavne pre bežnú verejnosť stále nie je dostatočne jasný. „Retransmisia, čiže technické šírenie nezmenených programov, je v zákone definovaná ako príjem a súčasný prenos úplných a nezmenených pôvodných programových služieb alebo ďalších zvukových, obrazových alebo zvukovo-obrazových informácií od vysielateľov určených na príjem verejnosťou, ktorý sa uskutočnil prostredníctvom telekomunikačných sietí alebo zariadení, alebo prostredníctvom iného technologického systému na príjem a súčasný prenos programových služieb.“ Toľko citát zo zákona. Retransmisiu možno prevádzkovať na základe registrácie, čo tiež tvorí súčasť činnosti rady. Ku koncu minulého roku bolo v platnosti 128 registrácií retransmisie so 730 012 prípojkami, čo je o 45,5-tisíca viac, ako bolo v roku 2002. V oblasti retransmisie a jej registrácie sa rada naďalej stretávala hlavne s týmito okruhmi problémov: - je to ochrana autorských práv a ochrana práv príbuzných autorskému právu, - spory o vlastníctvo káblových distribučných systémov, - povinný prenos programových služieb a - neoprávnená retransmisia. V oblasti dohľadu nad dodržiavaním právnych predpisov vo vzťahu k obsahu vysielaných programov, teda v rámci plánovaného a následného kontrolného monitoringu programov, ako aj monitoringu na základe podaní divákov, poslucháčov, záujmových združení, politických strán a iných subjektov rada vlani rozhodovala v 28 správnych konaniach voči rozhlasovým vysielateľom a uložila rovnaký počet sankcií. Bolo to 26 upozornení na porušenie zákona a 2 finančné pokuty v celkovej výške 100-tisíc korún. Vo vzťahu k vysielateľom televíznej programovej služby Slovenskej televízii uložila rada 4 upozornenia na porušenie zákona a v 14 prípadoch rozhodla o udelení pokuty v súhrnnej výške 1 390-tisíc korún. Televízii Markíza uložila 10 upozornení na porušenie zákona a v 10 prípadoch uložila pokutu v celkovej výške 1 460-tisíc korún. Správnych konaní bolo dokopy 66, z toho JOJ-ka dostala pokuty len v hodnote, a hovorím o minulom roku, 190-tisíc korún a TA 3 bola raz upozornená na porušenie zákona. Veľmi prísne postupovala rada aj v oblasti reklamy, skrytej reklamy, telenákupu a sponzorovaných programov, ako aj v oblasti ochrany ľudskej dôstojnosti a ľudskosti s osobitným ohľadom na ochranu maloletých. V januári uskutočnila kancelária rady prieskumný monitoring uplatňovania jednotného systému označovania v Slovenskej televízii. Boli sme spoluorganizátormi seminára Médiá a práva detí a na jeseň sme objednali u mediálnovýskumného kabinetu Slovenského rozhlasu sociologický prieskum o vnímaní jednotného systému označovania vekovej vhodnosti televíznych programov divákmi. Činnosť rady v medzinárodnom kontexte sa dostáva z roka na rok viacej do popredia. V správe nájdete súhrn aj medzinárodnej legislatívy, ktorou sa tiež riadime, a rovnako v nej nájdete aj medzinárodnú aktivitu nielen samotnej Rady pre vysielanie a retransmisiu, ale aj odborných pracovníkov jej kancelárie. Na budúci týždeň sa koná napríklad rokovanie Európskej platformy regulačných orgánov v Stockholme, kde s partnermi hlavne z nových členských štátov Únie budeme hovoriť v prvom rade o praktickej aplikácii noriem a požiadaviek nového štátneho útvaru. Hlavné úlohy Rady pre vysielanie a retransmisiu sú aj na rok 2004 určené a dané zákonom č. 308/2000. Musím však poznamenať, že naša agenda narastá a rada by som to pripísala nárastu právneho vedomia obyvateľov, hoci v každom prípade to nie je tak. Ide totiž o to, že od začiatku roka dodnes sme dostali od divákov, poslucháčov a rôznych inštitúcií viacej sťažností na jednotlivých vysielateľov ako za celý minulý rok. Medzi úlohy však nesporne pribudnú dve nové, a to dve významné, jedna v spojitosti už so spomínanou otázkou digitalizácie a druhá ešte významnejšia súvisí s naším členstvom v Európskej únii. Na záver, dámy a páni, vážená snemovňa, mi dovoľte krátko sa zmieniť o našom aktuálnom probléme. Ten aktuálny problém sa volá konvergencia. Ide o možné zlúčenie Telekomunikačného úradu, Poštového úradu a Rady pre vysielanie a retransmisiu. V prvom kole, keď to bolo na programe dňa, sme bitku síce vyhrali, ale bolo nám jasné, že celú vojnu nie. Materiál bol vtedy stiahnutý, bolo to vo februári tohto roka, z rokovania vlády. Nový návrh, ktorý obsahuje aj túto problematiku, sa volá Návrh reformy ústredných orgánov štátnej správy iných ako ministerstiev. Rada pre vysielanie a retransmisiu nebola oslovená v pripomienkovom konaní. Mňa upozornili na materiál priatelia, aj mi ho doručili. Sú v ňom uvedené aj zahraničné príklady, kde takýto konvergovaný orgán funguje. Sú to však samé západné krajiny, kde duálny systém nebol zavedený začiatkom 90. rokov tak ako u nás. Naše partnerské organizácie v stredoeurópskom regióne fungujú podobne ako naša rada s tým rozdielom, že sú vo väčšine krajín tiež nezávislými, ale zároveň ústrednými orgánmi štátnej správy. Je pravdou, že niektoré majú aj širšie zákonné kompetencie, ale nám ide hlavne o zachovanie nezávislosti obsahovej regulácie. V tých krajinách totiž, kde sú tieto inštitúcie zlúčené, sú podriadené vláde, tam regulácia obsahu sa dostala úplne na okraj záujmu. Pre nás – a obsahuje to aj každé stanovisko rady – je zárukou nezávislosti to, že za svoju činnosť zodpovedáme Národnej rade Slovenskej republiky, teda vám, vážená snemovňa. Vy volíte každé dva roky troch nových členov, keďže zákon o vysielaní a retransmisii určuje dvojročnú rotáciu členov. A nech mi je tu dovolené vysloviť aj želanie, aby na budúci rok, keď vyprší mandát troch terajších členov rady, dostala konečne zastúpenie v našej rade aj opozícia. Aby som teda zhrnula, rada vás žiada o pomoc pri zachovaní svojej samostatnosti a nezávislosti. Toľko stručne, vážený pán podpredseda, vážené pani poslankyne, páni poslanci, k správe o stave vysielania v Slovenskej republike a o činnosti Rady pre vysielanie a retransmisiu za rok 2003. Ďakujem vám za pozornosť. (Potlesk.)